पानी भरा गुब्बारा मारने से मना करने पर कांच से हमला, एक हिरासत में
नई दिल्ली | पानीभरा गुब्बारा मारने से मना करने पर एक छात्र पर कांच के टुकड़े से हमला करने का मामला सामने आया है। मामला पूर्वी दिल्ली के फर्श बाजार इलाके का है। आरोपी नाबालिग पुलिस हिरासत में है।
वहीं हादसे में घायल छात्र स्थानीय अस्पताल में भर्ती है, जिसकी हालत खतरे से बाहर बताई जा रही है। पुलिस के अनुसार पीड़ित छात्र अपने दोस्त के साथ स्कूटी से फर्श बाजार की बिहारी कालोनी इलाके से गुजर रहा था। गली नंबर 11 के पास कुछ लड़के पानी भरे गुब्बारे वहां से गुजरने वाले लोगों को मार रहे थे। दोनों दोस्तों ने इन लड़कों से गुब्बारा मारने से मना किया। इसे लेकर दोनो पक्षों में झगड़ा हो गया। इसी दौरान 16 वर्षीय एक किशोर ने कांच के टुकड़े से पीड़ित छात्र के गर्दन और चेहरे पर हमला कर दिया। जिससे पीड़ित छात्र बेहोश होकर गिर गया, इधर आरोपी फरार हो गए। स्थानीय लोगों की सूचना पर मौके पर पहुंची पुलिस ने पीड़ित छात्र को अस्पताल में भर्ती कराया। पीड़ित छात्र की निशानदेही पर पुलिस ने शुक्रवार देर रात आरोपी किशोर को अपनी हिरासत में ले लिया।
hin_Deva hin_Deva hin_Deva